'বিদ্যুৎ-জ্বালানিতে বিপুল বকেয়া'
বিদ্যুৎ-জ্বালানিতে বিপুল বকেয়া – দৈনিক প্রথম আলোর প্রধান শিরোনাম এটি। বলা হচ্ছে দেশের বিদ্যুৎ ও জ্বালানি খাত বিপুল পরিমাণ দেনা নিয়ে বিপাকে পড়েছে। একদিকে তারা টাকার অভাবে বেসরকারি কেন্দ্রগুলোকে বিদ্যুতের দাম যথাসময়ে দিতে পারছে না; অন্যদিকে মার্কিন ডলারের অভাবে বকেয়া রাখতে হচ্ছে বিদ্যুৎ ও জ্বালানি খাতের বিদেশি কোম্পানিগুলোর পাওনা।
সংশ্লিষ্ট সংস্থাগুলো থেকে পাওয়া সর্বশেষ হিসাবে, দেশে উৎপাদনরত বেসরকারি বিদ্যুৎকেন্দ্রগুলোর বিদ্যুৎ উন্নয়ন বোর্ডের (পিডিবি) কাছে পাওনা প্রায় ২৫ হাজার কোটি টাকা। পিডিবি বাংলাদেশ তেল, গ্যাস, খনিজ সম্পদ করপোরেশনের (পেট্রোবাংলা) কাছে গ্যাস বিল বকেয়া রেখেছে প্রায় ৮ হাজার কোটি টাকা।
ভারতের আদানির কাছে বিদ্যুতের দাম বকেয়া পড়েছে ৫০ কোটি ডলারের মতো (প্রায় সাড়ে ৫ হাজার কোটি টাকা)। জ্বালানি তেল আমদানিকারক সরকারি প্রতিষ্ঠান বাংলাদেশ পেট্রোলিয়াম করপোরেশনের (বিপিসি) কাছে বিদেশি সরবরাহকারীরা পাবে প্রায় ২৭ কোটি ডলার (প্রায় ৩ হাজার কোটি টাকা)। আর বাংলাদেশে গ্যাস উত্তোলনকারী মার্কিন কোম্পানি শেভরন গ্যাসের দাম বাবদ পাবে ২০ কোটি ডলার (প্রায় ২ হাজার ২০০ কোটি টাকা)। এর বাইরে আরও কিছু খাতে বকেয়া রয়েছে বিদ্যুৎ ও জ্বালানি খাতের।
ডলার সংকট কাটছে না, চাপ বেড়েছে ব্যবসায় – সমকালের প্রধান শিরোনামের বিস্তারিত খবর হল বৈদেশিক মুদ্রার রিজার্ভ ধারাবাহিকভাবে কমে এখন ২০ বিলিয়ন ডলারে নেমেছে। কেন্দ্রীয় ব্যাংকের মধ্যস্থতায় আমদানিতে ডলারের দর ১১০ টাকা ঠিক করা হলেও ব্যবসায়ীদের কিনতে হচ্ছে ১২৩ থেকে ১২৪ টাকায়। বাড়তি টাকা পরিশোধ করতে হচ্ছে নানা অনৈতিক উপায়ে। সব মিলিয়ে ব্যবসায়ীদের উপর চাপ আরও বেড়েছে।
ব্যবসা-বাণিজ্য ছাড়াও চিকিৎসা, শিক্ষা, ভ্রমণসহ বিভিন্ন কাজে দেশের বাইরে যাওয়ার সময় অনেকে ডলার পাচ্ছেন না। প্রবাসীর সুবিধাভোগী ও বিদেশফেরতদের ডলার জমার উপর উচ্চ সুদ দেয়া হলেও তাতে খুব একটা সাড়া নেই। অর্থনীতিবিদরা বলছেন কেন্দ্রীয় ব্যাংক একেক সময় একেক রকম সিদ্ধান্ত নিয়েছে, যা বাজারকে আরও অস্থিতিশীল করেছে।
পাল্টাপাল্টি শোডাউন – আওয়ামী লীগ ও বিএনপির শনিবারের কর্মসূচি নিয়ে প্রধান শিরোনাম করেছে মানবজমিন। দুই দলের দুটি ছবি পাশাপাশি রেখে তারা একদিকে লিখেছে কোনো বিদেশি শক্তি সরকারকে ক্ষমতায় বসায়নি – আওয়ামী লীগের শান্তি সমাবেশে ওবায়দুল কাদের। আর অন্যদিকে লিখেছে জনগণের নয়, এই সরকার ভারত, চীন, রাশিয়ার; কালো পতাকা নিয়ে নয়াপল্টনে বিএনপির সমাবেশ। এ সময় সংসদ অধিবেশন শুরুর দিন আগামী ৩০শে জানুয়ারি সারা দেশে ফের কালো পতাকা মিছিল কর্মসূচির ঘোষণা দেয় দলটি। একই দিন কর্মসূচি ঘোষণা করেছে আওয়ামী লীগও।
আওয়ামী লীগ ও বিএনপির পাল্টাপাল্টি কর্মসূচি নিয়ে ইংরেজি দৈনিক ঢাকা ট্রিবিউনের শিরোনাম - AL and BNP take to street once again
এ নিয়ে বিবিসি বাংলার খবরটিও পড়তে পারেন - ‘ভারত-চীনের সার্টিফিকেট নিয়েও সাত পার্সেন্ট ভোট পায়নি আওয়ামী লীগ’।
মিয়ানমার সীমান্তে সতর্ক অবস্থানে রয়েছে বিজিবি – পররাষ্ট্রমন্ত্রীর এ বক্তব্য দিয়ে শিরোনাম করেছে নয়া দিগন্ত।
তারা লিখেছে মিয়ানমার সেনাবাহিনীর সাথে আরাকান আর্মির সঙ্ঘাতময় পরিস্থিতিতে রাখাইন সীমান্তবর্তী এলাকায় বর্ডার গার্ড বাংলাদেশ (বিজিবি) সতর্ক অবস্থায় রয়েছে বলে জানিয়েছেন পররাষ্ট্রমন্ত্রী ড. হাসান মাহমুদ। গতকাল রাজধানীর রাষ্ট্রীয় অতিথি ভবন পদ্মায় ব্রিটিশ পার্লামেন্টের প্রতিনিধিদলের সাথে সাক্ষাত শেষে সাংবাদিকদের এক প্রশ্নের জবাবে তিনি এ কথা জানান।
পররাষ্ট্রমন্ত্রী বলেন, মিয়ানমার পরিস্থিতি নিয়ে প্রতিনিধিদলের সাথে আলোচনা হয়েছে। রোহিঙ্গা সঙ্কট নিরসনে আমরা সবসময় আন্তর্জাতিক সম্প্রদায়ের সহায়তা চেয়েছি। আন্তর্জাতিক সম্প্রদায়ের পক্ষ থেকে চাপ প্রয়োগ করা হলে মিয়ানমার তাদের নাগরিকদের (রোহিঙ্গা) ফিরিয়ে নিতে বাধ্য হবে।
আশা জাগাচ্ছে ভোলার গ্যাস, সর্বোত্তম ব্যবহারে পরিকল্পনা – দৈনিক সংবাদের খবর এটি। এতে বলা হয় জ্বালানি খাতের জন্য অপার সম্ভাবনা জাগানিয়া অঞ্চল এখন ভোলা। ভূতত্ত্ববিদদের মতে, দ্বীপ জেলাটিতে নতুন নতুন গ্যাসক্ষেত্র আবিস্কার বেঙ্গল বেসিনভুক্ত পুরো অঞ্চলে আরও গ্যাস পাওয়ার সম্ভাবনার ইঙ্গিত দিচ্ছে। এই প্রেক্ষিতে ভোলার আরও কিছু এলাকায় এবং সংলগ্ন মেঘনা নদীতে গ্যাস অনুসন্ধানের উদ্যোগ নিয়েছে সরকার।
দেশে বর্তমানে মজুত থাকা ৮ দশমিক ৪৬ ট্রিলিয়ন ঘনফুট (টিসিএফ) গ্যাসের ১৫ শতাংশের বেশি বিদ্যমান দ্বীপজেলাটির তিন গ্যাসক্ষেত্রে। ভোলায় আবিস্কৃত ৩টি গ্যাস ক্ষেত্রের ৯টি কূপের মোট গ্যাস উৎপাদন ক্ষমতা থেকে দৈনিক ১৮০ মিলিয়ন ঘনফুট (এমএমসিএফ)। তবে চাহিদা না থাকায় বর্তমানে শুধু শাহাবজপুর গ্যাসক্ষেত্র থেকে দৈনিক উৎপাদন করা হচ্ছে ৮০ থেকে ৮৫ মিলিয়ন ঘনফুট; যা স্থানীয় তিনটি বিদ্যুৎকেন্দ্র, কিছু শিল্পকারখানা ও বাসাবাড়ির রান্নায় সরবরাহ করা হচ্ছে।
ঋণখেলাপি ধরতে সবুজ সংকেত – যুগান্তরের প্রধান শিরোনাম এটি। বলা হচ্ছে অবশেষে সরকারের উচ্চপর্যায় থেকে ঋণখেলাপিদের ধরতে সম্প্রতি সবুজ সংকেত দেওয়া হয়েছে। বিশেষ বার্তা পেয়েই গভর্নরও কড়া বার্তা দিয়েছেন খেলাপিদের।
এরপর ঋণখেলাপিদের ধরতে বাংলাদেশ ব্যাংকের ব্যাংকিং প্রবিধি ও নীতি বিভাগ (বিআরপিডি) প্রথমবারের মতো একটি বিশেষ টিম গঠন করেছে। খেলাপি নিয়ে দেশি সংস্থার পাশাপাশি আন্তর্জাতিক মুদ্রা তহবিলও (আইএমএফ) বিভিন্ন সময় উদ্বেগ জানিয়েছে। এমন এক নাজুক পরিস্থিতিতে কড়া বার্তা এলো বাংলাদেশ ব্যাংক থেকে।
এনআরবি বন্ডে সাড়া নেই, বিনিয়োগ কমছে ধারাবাহিকভাবে – বণিক বার্তার খবর।
বলা হয় অনিবাসী বাংলাদেশীদের অর্জিত অর্থ দেশে বিনিয়োগের সুযোগ সৃষ্টির উদ্দেশ্যে সরকার এনআরবি বন্ড চালু করে। বিশ্বের বিভিন্ন দেশে বসবাসরত বাংলাদেশীরাই মূলত এর ক্রেতা। কিন্তু দেশে বড় অংকের রেমিট্যান্স এলেও সে হারে বন্ডে বিনিয়োগ আসছে না। বরং কয়েক বছর ধরেই তা নিম্নমুখী। মূলত বন্ডে বিনিয়োগের সুযোগ-সুবিধা কমে যাওয়া, ডলার সংকট, টাকার অবমূল্যায়ন ও আন্তর্জাতিক বাজারে সুদহার বাড়ার প্রভাবে এনআরবি বন্ড বিনিয়োগকারীদের আকর্ষণ হারাচ্ছে বলে মনে করছেন বিশ্লেষকরা।
Israel kills 174 on day it is ordered to prevent Gaza genocide – দ্য বিজনেস স্ট্যান্ডার্ডের শিরোনাম এটি। এতে বলা হয় মাত্র একদিন আগে আন্তর্জাতিক বিচার আদালত ইসরায়েলকে গাজায় গণহত্যা বন্ধে পদক্ষেপ নিতে বললেও, গাজার খান ইউনিসে হাসপাতাল এলাকায় বোমা হামলা অব্যাহত রেখেছে ইসরায়েল, যা ডাক্তার, রোগী ও ঘরবাড়ি হারিয়ে আশ্রয় নেয়া মানুষদের জীবন বিপন্ন করার পাশাপাশি পুরো স্বাস্থ্যসেবাও বিঘ্নিত করছে।
তার আগের দিন যেদিন আদালতের রায় এসেছে সেদিও ইসরায়েলি হামলায় ১৭৪ জন মারা যায় ও ৩১০ জন আহত হয় বলে জানিয়েছে সেখানকার স্বাস্থ্য মন্ত্রণালয়।
পাশেই তাদের আরেকটি শিরোনাম Dhaka welcomes ICJ ruling to prevent genocide in Gaza – অর্থাৎ গাজায় গণহত্যা বন্ধে আইসিজের রায়কে স্বাগত জানিয়েছে ঢাকা। এতে পররাষ্ট্রমন্ত্রী হাসান মাহমুদের বক্তব্য তুলে ধরা হয়।
৩০০ প্রস্তাব নিয়ে ৩ মার্চ শুরু হচ্ছে ডিসি সম্মেলন – কালবেলার অন্যতম প্রধান শিরোনাম এটি।
খবরে বলা হচ্ছে মাঠ প্রশাসনের কর্মকর্তাদের নিয়ে সরকারের সবচেয়ে বড় আয়োজন হচ্ছে জেলা প্রশাসক (ডিসি) সম্মেলন। বরাবরের মতো এবারও প্রধানমন্ত্রী তার কার্যালয়ে এ সম্মেলনের উদ্বোধন করবেন। আর ৩ থেকে ৬ মার্চ পর্যন্ত অনুষ্ঠিতব্য এ সম্মেলনের কার্য অধিবেশনগুলো রাজধানীর ওসমানী স্মৃতি মিলনায়তনে হবে। এবার ডিসিদের কাছ থেকে প্রায় ৩০০ প্রস্তাব এসেছে। তবে মন্ত্রিপরিষদ বিভাগের কোনো কর্মকর্তা বিষয়টি জানাতে রাজি হননি।
রেওয়াজ অনুযায়ী, ডিসি সম্মেলনে আট বিভাগের বিভাগীয় কমিশনাররাও উপস্থিত থাকেন। সম্মেলনের সব কার্য অধিবেশনে সভাপতিত্ব করেন মন্ত্রিপরিষদ সচিব। আগামী ৩ মার্চ সকাল ১০টায় প্রধানমন্ত্রীর কার্যালয়ে এ সম্মেলনের উদ্বোধন অনুষ্ঠান হবে।
দূষণ শব্দে ৪৮ কোটি টাকা হাওয়ায় – দৈনিক দেশ রুপান্তরের প্রধান শিরোনাম। বলা হচ্ছে ঢাকা শহরের শব্দদূষণ এখন বিশ্বে শীর্ষে। ৮০ থেকে ৮৫ ডেসিবেল নিয়মিত শুনলে একজন স্বাভাবিক মানুষ বধির হয়ে যায়, সেখানে ঢাকায় গড়ে ১২৫ ডেসিবেলের শব্দ শুনতে হয় তাদের। শব্দদূষণ কমানোর জন্য পরিবেশ অধিদপ্তরও উদ্যোগ নিয়েছে। বিধি বাম, উদ্যোগের পুরো টাকাই বলা যায় জলে গেছে। গত ১৬ অক্টোবর ঘটা করে ৫০ লাখ টাকা ব্যয়ে পুরো শহরে এক মিনিট নীরবতা পালনের সিদ্ধান্ত নেয় পরিবেশ অধিদপ্তর। কিন্তু ওই এক মিনিটই যেন কাল হয়ে দাঁড়িয়েছে শহরবাসীর জন্য। মোদ্দাকথা, এক মিনিটও নীরবতা পালন করানো যায়নি।
পরিবেশ অধিদপ্তর ২০২০ সালে ‘শব্দদূষণ নিয়ন্ত্রণে সমন্বিত ও অংশীদারিত্বমূলক প্রকল্প’ শীর্ষক একটি প্রকল্পের কাজ শুরু করে। ৪৮ কোটি টাকার এই প্রকল্প একবার মেয়াদ বাড়িয়ে ২০২৩ সালের ডিসেম্বরে শেষ হওয়ার কথা। কিন্তু তাও শেষ করতে ব্যর্থ হওয়ায় আবার ২০২৫ সালের জুন পর্যন্ত মেয়াদ বাড়িয়ে দ্বিতীয় সংশোধনী প্রস্তাব পাঠানো হয়েছে পরিকল্পনা কমিশনে।
Women labour force in decline – অর্থাৎ কর্মজীবি নারীর সংখ্যা কমছে; দ্য ডেইলি স্টারের খবরটিতে বলা হচ্ছে সরকারি জরিপে দেখা যাচ্ছে ২০২৩ সালের শেষ ভাগে বেকারত্বের সংখ্যা বেড়েছে।
প্রতি বছর প্রায় ৪০ হাজার নতুন বেকার যোগ হচ্ছে দেশে, ২০২৩ সালের শেষ তিন মাসে যেই সংখ্যা ছিল ২৩ লাখ ৫০ হাজারের মতো, আর সেখানে সবচেয়ে পিছিয়ে নারীরা। অক্টোবর থেকে নভেম্বর পর্যন্ত পুরুষ বেকারের সংখ্যা আগের থেকে অন্তত ৮০ হাজার কমেছে। পক্ষান্তরে এই সময়ে নারী বেকার যোগ হয়েছে লাখের উপর। বাংলাদেশ পরিসংখ্যান ব্যুরোর ত্রৈমাসিক কর্মশক্তি জরিপে এসব তথ্য বেরিয়ে এসেছে।
এক বছরে ৫১৩ শিক্ষার্থীর আত্মহত্যা – কালের কন্ঠের প্রধান শিরোনাম এটি। খবরটি সামাজিক ও স্বেচ্ছাসেবী সংগঠন আঁচল ফাউন্ডেশনের একটি সমীক্ষা নিয়ে।
যেখানে বলা হয় অভিমান, প্রেমঘটিত কারণ, পড়াশোনার চাপ, পারিবারিক দ্বন্দ্ব ও মানসিক সমস্যায় ২০২৩ সালে সারা দেশে ৯৮ জন বিশ্ববিদ্যালয় শিক্ষার্থীসহ ৫১৩ জন শিক্ষার্থী আত্মহত্যা করেছে। অর্থাৎ মাসে গড়ে ৪২ জনের বেশি শিক্ষার্থী আত্মহননের পথ বেছে নিয়েছে। তাদের বেশির ভাগেরই বয়স ১৩ থেকে ১৯ বছর। তাদের মধ্যে ৬০ শতাংশের বেশি নারী। সবচেয়ে বেশি আত্মহত্যার ঘটনা ঘটেছে ঢাকা বিভাগে।

পাল্টাপাল্টি শোডাউন